এর আগে এমন সম্মান কখনো আসেনি। ভ্যাটিকেন সিটির পোপ ফ্রান্সিস এক ঐতিহাসিক ঘোষণা দিয়েছিলেন গত বছর। তিনি ১৭ জন আর্চবিশপকে কার্ডিনাল হিসেবে নাম ঘোষণা করেন। যার মধ্যে বাংলাদেশের আর্চবিশপ ডিরোজারিওকে কার্ডিনাল হিসেবে নাম ঘোষণা করা হয়েছে। বাংলাদেশ ক্যাথলিকমণ্ডলীতে এটা অনেক বড় অর্জন। ইতিহাসে এই প্রথম কেউ বাংলাদেশ থেকে কার্ডিনাল পদের অধিকারী হলেন। যিনি বিশ্বের সব খ্রিস্টান ধর্মাবলম্বীদের কাছে বাংলাদেশের প্রতিনিধিত্ব করবেন। ক্যাথলিক খ্রিস্টমণ্ডলীতে পোপের পরেই কার্ডিনালই সর্বোচ্চ গুরুত্বপূর্ণ এবং সম্মানীয় পদ। এই পদের অধিকারীরা ভবিষ্যৎ পোপ হওয়ার যোগ্যতা রাখেন। ফলে এই পদের গুরুত্বের বিশালতাও ব্যাপক। বরিশালের পাদ্রিশীবপুরে ১৯৪৩ খ্রিস্টাব্দের ১ অক্টোবর এক ক্যাথলিক পরিবারে জন্ম নেন এই নতুন কার্ডিনাল প্যাট্রিক ডিরোজারিও। কার্ডিনাল ঘোষিত হওয়ার পরপরই তিনি সবার অভিনন্দনে সিক্ত হন।